धरती पर हर इंसान को यह पता होना चाहिए कि सारी दुनिया को यह विज्ञान देने वाले आदियोगी ही हैं। पिछले पांच-छह वर्षों में यूरोप में चार बड़ी किताबें छपी हैं जिनमें यह दावा किया गया है कि योग भारत से नहीं आया बल्कि, यह यूरोपीय व्यायाम प्रणालियों का एक विकसित रूप है। अगर वे दस-पंद्रह ऐसी किताबें और लिख डालेंगे तो यही सच मान लिया जायेगा। आप स्कूल-कॉलेज की इतिहास की किताबों में जो कुछ पढ़ते हैं उसी को सच मानते हैं। मैं आपसे कहता हूं कि वह सच नहीं है, यह आम तौर पर कुछ ऐसे लोगों द्वारा लिखा गया है जिनका इसमें कोई स्वार्थ छुपा है। इसलिए अगर अगले दस-पंद्रह साल में वे चालीस-पचास ऐसी किताबें और लिख डालेंगे तो कुछ समय बाद लोग कहने लगेंगे कि योग अमेरिका या कैलिफोर्निया में पैदा हुआ था या यह भी कह सकते हैं कि मॉडोना ने योग का आविष्कार किया था। यह हंसने की बात नहीं, ऐसा सचमुच हो सकता है। ऐसे लोग हैं जो कुछ भी लिखने को तैयार हो जायेंगे। कुछ बहुत प्रसिद्ध किताबों में यह बात कही गयी है। अपनी किताब एंजेल्स ऐंड डीमंस में डैन ब्राउन कहते हैं कि योग एक प्राचीन बौद्ध कला है। गौतम सिर्फ ढाई हज़ार साल पहले हुए जबकि आदियोगी पंद्रह हज़ार साल पहले के हैं। आज वे कह रहे हैं गौतम, कल को मैडोना कहेंगे। आप भी अगर कुछ किताबें लिख डालेंगे तो आपकी बात ही सच मान ली जायेगी। इसलिए इस दुनिया से जाने से पहले मैं यह सुनिश्चित कर देना चाहता हूं कि हर कोई यह जान जाये कि योग का स्रोत आदियोगी हैं; केवल आदियोगी ही हैं, और कोई नहीं। इस धरती पर हर इंसान को यह जान लेना चाहिए कि पूरी दुनिया को यह विज्ञान आदियोगी ने ही दिया।